《次韵林锡远食蜂儿之句》
宋代·刘弇

世人嗜食心，专甚鼓记里。刳磔供嚼齧，谁计物生死。

纷纷螷蠃蚳，晚亦列甘旨。况如兹蜂者，捃拾才蠢尔。

八月阴崖昏，戢戢若攒指。老房脱枯莲，荐右方物美。

翻嗟甘口鼠，横使童角毁。吴蚕徒自僵，商贾斯远矣。

我思天地间，材死举相似。鸟殪在泽羽，象焚缘插齿。

梢梢挠云干，虸锯入仪轨。豹胎及驼峰，日饱馋咽子。

人方怀此忧，何暇多议彼。异时佳设张，更饷勿余鄙。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。